Advokat om piratjagt: Hvis folk kan dokumentere deres uskyld, må vi tage stilling

Meget tyder på, at ophavsretsadvokater har automatiseret udsendelse af breve til borgere med påstand om piratkopiering og et medfølgende bødekrav. 'Ulækker praksis,' lyder reaktionen.

Advokatfirmaet Opus, der jagter piratkopister, udtaler nu en interessant holdning på business.dk om bevisførelse i forbindelse med påstand om piratkopiering. Nemlig det modsatte af den, som det danske retssamfund grundlæggende bygger på, hvor man ikke skal bevise sin uskyld.

»Når folk siger, at de med sikkerhed kan dokumentere, at de ikke været en del af det, og vi heller ikke har anden viden, må vi tage stilling til, hvad der skal ske i sagen. Og det er en vurdering fra sag til sag,« siger advokat og direktør for Opus, Niels Dahl-Nielsen til Business.dk, og tilføjer dog:

»Det er et spørgsmål om, hvorvidt vi føler, at vi kan bevise, om personen har gjort noget ulovligt.«

Udtalelsen kommer som svar på, hvorfor firmaet ikke følger op på de breve med et bødekrav, som selskabet sender ud til borgere, som man mener ulovligt har downloadet en film. Hvis borgere ikke reagerer, sker der ifølge mediet typisk ikke mere.

Bødekravet ligger på et par tusinde kroner.

En borger, Jonathan Falck Stigsby, har oplevet henvendelserne på egen krop med en påstand om ulovlig filmdownload, som han imidlertid blankt afviste.

»Det lader til, at de sender automatiserede breve ud i håb om at få folk til at betale, og bagefter gør de ikke mere ved det. Det er ulækker praksis, og jeg synes simpelthen ikke, at det er i orden,« siger Jonathan Falck Stigsby, der på daværende tidspunkt arbejdede i en IT-afdeling for TDC.

'Useriøst'

Niels Dahl-Nielsen afviser samtidig beskyldninger om at sende bøder ud blot for pengenes skyld.

»Det er useriøst at sige, at vi gør det her af spekulative grunde. Det ville vores klienter heller aldrig gå med til,« lyder det fra direktøren.

Advokaten mener samtidig, at der mangler retspraksis på området, som kan afklare, hvad der reelt er ulovligt, og hvor høje bøderne skal være.

Opus er et partnerselskab til advokatfirmaet Brandt & Lauritzen og stiftet med henblik på at varetage opgaver for klienter, der ønsker at komme ulovlig streaming til livs.